***COMUNICAT DE PRESĂ***

***Concursul "CU VIAŢA MEA APĂR VIAŢA" - etapa judeţeană.***

Mâine - 10 aprilie, începând cu ora 10:00, la sala de sport a Liceului Tehnologic „Nicolae Ciorănescu” din Municipiul Târgovişte se va desfăşura etapa judeţeană a concursului "CU VIAŢA MEA APĂR VIAŢA", categoria liceu şi gimnaziu. Competiţia este organizată de Inspectoratul Şcolar Judeţean Dâmboviţa în colaborare cu Inspectoratul pentru Situaţii de Urgenţă “Basarab I“ Dâmbovița.

Concursul cu tematică de protecţie civilă se organizează anual cu elevii de şcoli şi licee, are caracter educativ, tehnico-aplicativ şi sportiv şi constă în susţinerea a trei probe:

* o probă teoretică;
* 2 probe practice:
* transportul asistat al unui accidentat aşezat pe targă pe distanţa de 50 m;
* deplasarea cu masca pe figură într-un raion de obstacole, contaminat.

Principalele scopuri ale concursului sunt:

* dezvoltarea capacităţii de percepţie a protecţiei civile ca ansamblu de activităţi cu caracter exclusiv umanitar;
* cunoaşterea şi aprecierea factorilor de risc potenţial generatori de situaţii de urgenţă sau dezastre la care este expusă comunitatea din care fac parte;
* adoptarea comportamentului adecvat şi cunoaşterea modului de acţiune în cazul iminenţei producerii sau al apariţiei unei situaţii de urgenţă;
* formarea spiritului de solidaritate şi implicarea individuală sau în echipă în acţiunile de prevenire şi de intervenţie în situaţii de urgenţă.

COMPARTIMENT

*INFORMARE ȘI RELAȚII PUBLICE*